4. Ansøgning om fritagelse for stigning i grundskyld som følge af ny lokalplan (Åben)
Tidl. politisk behandling
Forventet sagsgang
ØK, BY
Lovgrundlag
Lov om kommunal ejendomsskat
SAGENS INDHOLD
Byrådet skal i denne sag tage stilling til ansøgning fra tre grundejere i Hadsten om 
fritagelse for stigning i grundskyld på samlet set 70.504 kr. pr. år.
Som følge af ny lovgivning fra 8. juni 2017 kan ejere af ejendomme, der oplever en stigning i vurderingen 
af grundværdien på over 20% som følge af ny lokalplan, søge om fritagelse for betaling af kommunal 
grundskyld for denne stigning. Lovgivningen gælder for lokalplaner vedtaget efter 1. oktober 2017. En 
eventuel fritagelse vil kun kunne meddeles den aktuelle ejer af ejendommen. Når ejendommen afhændes, 
bortfalder fritagelsen, og den nye ejer vil skulle afregne kommunal grundskyld på baggrund af den aktuelle 
vurdering.
Forøgelsen af grundskylden i forhold til de tre grundejere, der har søgt om fritagelse, er sket som følge af 
vedtagelsen af en ny lokalplan, der efterfølgende har medført en stigning i vurderingen af ejendommenes 
grundværdi med henholdsvis 199%, 550% og 550%. Den nye vurdering danner grundlag for den 
grundskyld, som grundejerne i givet fald skal afregne til Favrskov Kommune fra og med 2021.
De tre ejendomme er blevet omvurderet som følge af, at Favrskov Kommune 30. april 2019 har vedtaget 
Lokalplan nr. 386. Lokalplanen havde til formål at muliggøre en aktuel og fremtidig udvidelse af Den jydske 
Haandværkerskole (DjH) i Hadsten, og udvidede derfor anvendelsesbestemmelserne for området og 
muliggjorde en relativ stor byggemulighed på den enkelte grund. Det har afstedkommet en højere 
vurdering. 
Herudover er der to grunde inden for den pågældende lokalplan, som har betalt 1. rate af ejendomsskatten 
og ikke søgt om fritagelse for stigningen i grundskylden. Stigningen for disse to grunde udgør i alt 33.371 
kr. årligt svarende til henholdsvis 550% og 324%.
Fritagelsesordningen er en del af forliget fra 2016 om et nyt ejendomsvurderingssystem, hvor kommunerne 
under visse betingelser skal kunne kompensere ejeren for de skattemæssige konsekvenser af en ændret 
lokalplan. Den oprindelige ejer af ejendommen vil typisk få en kapitalgevinst som følge af de nye 
planforhold, men denne kapitalgevinst er ikke umiddelbar realiserbar, og på kort sigt vil den oprindelige ejer 
blot få større omkostninger i form af stigende grundskyld. Det er denne stigning i grundskylden, som 
kommunen vil kunne meddele fritagelse for. Fritagelsen bortfalder senest 10 år efter tidspunktet, hvor der 
er sket ændring i grundværdien.
Der er ikke noget retskrav for ejendomsejerne på at få fritagelse for betaling af kommunal grundskyld. Det 
er således op til den enkelte kommune at meddele eventuel fritagelse for denne betaling. De aktuelle 
ansøgninger om fritagelse er de første af sin art i [adresse].
Byråd
22-06-2021 19:00
Sagsnr. EMN-2021-00698
DokID: 2434292
Sagsbehandler jboj
I lov om kommunal ejendomsskat § 8 A fastslås, at kommunalbestyrelsen kan meddele hel eller delvis 
fritagelse for stigning i grundskylden som følge af ændrede planforhold, hvis grundskylden for ejendommen 
er steget med mindst 20% som følge af en planændring.
VURDERING
Lokalplan nr. 386 fastlægger, at de omhandlede ejendomme kan anvendes til ”undervisning, værksteder, 
administration, skolehjem og lignende funktioner samt interne veje, parkering og opholdsarealer”. Det er 
funktioner, som er tiltænkt en kommende udvidelse af DjH. Den udvidede byggeret i lokalplanen har 
herigennem en direkte sammenhæng med den fremtidige anvendelse af området som del af DjH, og 
hermed ikke sammenhæng med den aktuelle anvendelse af ejendommene til erhvervs- og boligformål. 
Teknik og Miljø vurderer på ovennævnte baggrund, at de nuværende grundejere ikke vil kunne udnytte de 
byggemuligheder, der er givet med lokalplanen, idet byggemulighedere har sammenhæng til den planlagte 
anvendelsesændring. Byggemulighederne vil derfor reelt alene kunne udmøntes af DjH. Den højere 
beskatning af de tre grundejere, der har søgt om fritagelse for stigningen, udgør derfor en utilsigtet virkning 
af Lokalplan nr. 386. Det gør sig ligeledes gældende for de to grundejere, som ikke har søgt om fritagelse 
for stigningen.
Skattestyrelsen har udtalt, at en konkret udnyttelse af en byggemulighed vil medføre bortfald af fritagelse 
for stigning i grundskylden.
Det er op til kommunalbestyrelsen at beslutte, hvorvidt fritagelsesadgangen skal omfatte alle tilfælde, hvor 
en ændring af lokalplanen har betydning for beskatningen, eller om ordningen skal forbeholdes nærmere 
afgrænsede tilfælde. 
Kommunalbestyrelsen skal dog stadig iagttage almindelige offentligretlige retsgrundsætninger, herunder 
lighedsgrundsætningen og kravet om saglig forvaltning. 
Dette indebærer bl.a., at det sikres, at der som udgangspunkt træffes identiske afgørelser i forhold til 
borgere med identiske omstændigheder. 
Job og Økonomi anbefaler derfor, at såfremt Byrådet beslutter, at der meddeles hel eller delvis fritagelse, 
at beslutningen er gældende for alle fem grunde, der er blevet omvurderet som følge af, at [adresse] 
Kommune har vedtaget Lokalplan nr. 386.
Det vurderes i forlængelse heraf, at der er tale om et særligt og sjældent eksempel på en lokalplan, som 
eksplicit har til formål at udvide en enkelt og navngiven institution, virksomhed eller tilsvarende enhed. Det 
vurderes af samme årsag, at en eventuel fritagelse i denne sag, vil have yderst begrænset præjudicerende 
virkning for andre gældende eller kommende lokalplaner i kommunen. 
ØKONOMI
En eventuel fritagelse for alle fem grunde vil medføre en mindreindtægt for kommunen på 103.875 kr. pr. 
år fra og med 2021 i mistet kommunal grundskyld. Når ejendommene - eller en del heraf - afhændes, vil 
grundskylden for de afhændede arealer blive opkrævet med udgangspunkt i den nye vurdering med fuld 
grundskyld.
INDSTILLING
Den konstituerede direktør for Job og Økonomi indstiller til Byrådet:
1.
At Byrådet tager stilling til de aktuelle ansøgninger, herunder om der skal meddeles hel eller delvis 
fritagelse for alle fem grunde for betaling af 103.875 kr. pr. år fra og med 2021 i kommunal 
grundskyld.
2.
At Økonomiudvalget forelægges fremtidige sager af lignende karakter til afgørelse.
BESLUTNING
Økonomiudvalget, 15. juni 2021:
Fraværende: Ingen
Indstilles godkendt. 
Byråd, 22. juni 2021:
Fraværende: Ingen
Godkendt med den præcisering, at der meddeles fuld fritagelse for betaling af grundskyld.  
Bilag
1.
Oversigt over ansøgninger om fritagelse for stigning i grundskyld som følge af ændret lokalplan 
(2410258)
2.
Ejerforhold lokalplan 386 (002) (2410271)
3.
Vejledende udtalelse om anvendelsen af § 8 A i lov om kommunal ejendomsskat (2406582)
4.
Vejledende udtalelse om ikrafttræden af ejendomsskattelovens § 8 A (2406583)
